ΚΑΝΟΝΙΣΜΟΣ (ΕΟΚ) αριθ. 3445/88 ΤΗΣ ΕΠΙΤΡΟΠΗΣ της 4ης Νοεμβρίου 1988 για τροποποίηση του κανονισμού (ΕΟΚ) αριθ. 2729/88 για λεπτομέρειες εφαρμογής του κανονισμού (ΕΟΚ) αριθ. 1442/88 του Συμβουλίου σχετικά με τη χορήγηση για τις αμπελουργικές περιόδους 1988/89 έως 1995/96 των πριμοδοτήσεων οριστικής εγκαταλείψεως των αμπελουργικών εκτάσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1442/88 του Συμβουλίου της 24ης Μαΐου 1988 σχετικά με τη χορήγηση, για τις αμπελουργικές περιόδους 1988/89 έως 1995/96, πριμοδοτήσεων οριστικής εγκαταλείψεως των αμπελουργικών εκτάσεων (1), και ιδίως το άρθρο 20,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και την ισοτιμία που θα εφαρμοστεί στα πλαίσια της κοινής γεωργικής πολιτικής (2), όπως τροποποιήθηκε τελευταία από τον κανονισμό (EΟΚ) αριθ. 1636/87 (3), και ιδίως το άρθρο 5 παράγραφοι 2 και 3,

Εκτιμώντας:

ότι ο κανονισμός (ΕΟΚ) αριθ. 129/78 του Συμβουλίου (4) καθόρισε, για τις ενισχύσεις που καθιερώθηκαν από τις πράξεις τις σχετικές με την κοινή πολιτική των γεωργικών διαρθρώσεων που αναφέρονται σε ECU, την επιλογή των ισοτιμιών που θα ληφθούν υπόψη, καθόσον οι ενισχύσεις αυτές χρηματοδοτούνται αποκλειστικά από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού- ότι οι πριμοδοτήσεις που προβλέπονται από τον κανονισμό (ΕΟΚ) αριθ. 1442/88 χρηματοδοτούνται, σύμφωνα με το άρθρο 14 παράγραφος 2 του κανονισμού αυτού, κατά τη διάρκεια των περιόδων 1988/89 και 1989/90 κατά 50 % από το τμήμα Εγγυήσεων και κατά 50 % από το τμήμα Προσανατολισμού- ότι, για να επιτραπεί στα κράτη μέλη να καθορίσουν στην ίδια βάση τον υπολογισμό του συνόλου των πριμοδοτήσεων που χορηγούνται κατά τη διάρκεια ενός ημερολογιακού έτους, θα πρέπει να προβλεφθεί για τις πριμοδοτήσεις αυτές ένα μόνο γενεσιουργό αίτιο και να προσδιορισθούν οι γεωργικές ισοτιμίες που εφαρμόζονται για τη μετατροπή των πριμοδοτήσεων αυτών, που αναφέρονται σε ECU, σε εθνικά νομίσματα-

ότι είναι σκόπιμο, με την ευκαιρία της τροποποιήσεως του κανονισμού (ΕΟΚ) αριθ. 2729/88 της Επιτροπής (5), να γίνουν ορισμένες διορθώσεις στο κείμενο και κυρίως να επαναληφθεί η ορολογία που χρησιμοποιήθηκε στον κανονισμό (ΕΟΚ) αριθ. 649/87 της Επιτροπής της 3ης Μαρτίου 1987 περί λεπτομερειών εφαρμογής σχετικά με την κατάρτιση του κοινοτικού αμπελουργικού κτηματολογίου (6)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2729/88 τροποποιείται ως εξής:

1. Στο άρθρο 4 παράγραφος 1 στοιχείο α) δεύτερη περίπτωση, οι λέξεις "ειδικευμένη καλλιέργεια" αντικαθίστανται από τις λέξεις "αμιγής καλλιέργεια" και οι λέξεις "μεικτή καλλιέργεια" αντικαθίστανται από τις λέξεις "συνδεδεμένη καλλιέργεια".

2. Προστίθεται το ακόλουθο άρθρο:

"Άρθρο 4α

Η μετατροπή σε εθνικά νομίσματα των ποσών που αναφέρονται στον κανονισμό (ΕΟΚ) αριθ. 1442/88 πραγματοποιείται με τις γεωργικές ισοτιμίες:

- που ισχύουν την 1η Ιανουαρίου του έτους κατά τη διάρκεια του οποίου λαμβάνει χώρα η απόφαση χορηγήσεως της ενισχύσεως, και

- που λαμβάνονται υπόψη στα πλαίσια της κοινής πολιτικής των γεωργικών διαρθρώσεων και που εμφαίνονται στο παράρτημα του κανονισμού (ΕΟΚ) αριθ. 1678/85 του Συμβουλίου(*) στη στήλη "ποσά μη συνδεδεμένα με τον καθορισμό των τιμών" ή, ελλείψει αυτού, "όλες οι άλλες περιπτώσεις".

(*) ΕΕ αριθ. L 164 της 24. 6. 1985, σ. 11."

Όταν, σύμφωνα με την κοινοτική νομοθεσία, η πληρωμή της πριμοδοτήσεως κλιμακώνεται σε περισσότερα έτη και όταν η γεωργική ισοτιμία ενός νομίσματος, που ισχύει κατά τη χορήγηση, υποτιμάται στη συνέχεια, τα μερίδια καθορίζονται βάσει της γεωργικής ισοτιμίας που ισχύει την 1η Ιανουαρίου του έτους κατά τη διάρκεια του οποίου είναι πληρωτέα η μερίδα της πριμοδοτήσεως.

3. Στο άρθρο 6 παράγραφος 1 πρώτο εδάφιο, οι λέξεις "άρθρο 3" αντικαθίστανται από τις λέξεις "άρθρο 4".

4. Στο άρθρο 7 παράγραφος 1 δεύτερο εδάφιο, οι λέξεις "του καλλιεργητή γεωργικής εκμετάλλευσης" αντικαθίστανται από τις λέξεις "της γεωργικής εκμετάλλευσης".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Νοεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 132 της 28. 5. 1988, σ. 3.

(2) ΕΕ αριθ. L 164 της 24. 6. 1985, σ. 1.

(3) ΕΕ αριθ. L 153 της 13. 6. 1987, σ. 1.

(4) ΕΕ αριθ. L 20 της 25. 1. 1978, σ. 16.

(5) ΕΕ αριθ. L 241 της 1. 9. 1988, σ. 108.

(6) ΕΕ αριθ. L 62 της 5. 3. 1987, σ. 10.